白頭吟
作者：王炎
朝代：宋

paragraphs: 青絲織作雙鴛鴦，紫絲繡成雙鳳凰。
在家不敢窺屏著，心願出門逐夫壻。
琴中解道人心事，不辭半夜將身去。
君親滌器妾當壚，豈料賦成天上知。
臨邛舊事不記省，千金多買青蛾眉。
嫁時衣裳今尚在，妾貌未衰君意改。
當時去家恨太遲，今日思家翻自悔。
玉環既斷不復連，青銅既破不復圓。
古來佳人多薄命，不見鸞膠能續絃。
但願新人同燕婉，桃花長春月長滿。